Viktor Siilats

Tegevus ettevõtjana

1988. aastal rajas Siilats firma Eesti Video, mis tootis muuhulgas Eesti-teemalist videoringvaadet Eestimaa ja teleuudiseid ABC Newsile, CNN-ile jt. 1990. Aastal rajas ta koos väliseestlasest partneri, Andres Küngiga Eesti-Rootsi ühisfirma Info, mis oli muuhulgas ka Baltic News Sevice eelasutaja. Eesti Videole ning Rootsi kontsernile Kinnevik kuulus 1993–1996 Eesti esimene eratelekanal ja aktsiaselts EVTV, mis hiljem moodustas siiani tegutseva TV3. Siilats on asutamisest saati AS-i Eesti Video juhataja, 1993–1995 juhatas ta ka AS-i EVTV. Siilats on veel aastaid hiljem kritiseerinud Eesti valitsuse otsust (kus ta saavutas ka kohtuvõidu) anda varasema Kesktelevisiooni Lõuna-Eesti saatja EVTV käsutusest konkurent Ilmar Taska juhitud Kanal 2 valdusse: "Ehkki valitsus lootis, et reisiparvlaeva Estonia huku kattevarjus ei pööra keegi sellele vähetähtsale seigale televisioonisaatjaga mingit tähelepanu, sündis nn telesõda, kuna tegu oli Lõuna-Eestit katva saatjaga. N-ö endine Ostankino kanal lõhuti saatjate kaupa tükkideks, et Ilmar Taska enne riigikogu valimisi rohkem vaatajaid saaks. Selle saatja üleminekuga Ilmar Taska kasutusse kaotas EVTV umbes 200 000 vaatajat Lõuna-Eestist ja samas Kanal 2 vaadatavus oluliselt ei tõusnud. "EVTV maksimaalseks vaatajate arvuks oli 550 tuhat vaatajat, mis on rohkem kui kõigi hetkel Eestis tegutsevate telekanalite vaatajate arv kokku. Valitsus, mis saatjate võrgu lõhkus, kaotas valimistel ning vastav partei lakkas eksisteerimast." 
1993–2003 oli Siilats AS-i Info-Auto juhataja ning juhatuse esimees, praegu AS Info-Auto nõukogu esimees.
2000. aastal sai Siilatsi juhitav Info-Auto, mis seni kauples Volvode ja Renault'dega, endale ka Fordi müügiõiguse Eestis. Toona ennustas Siilats, et kolmanda margi lisandudes peaks firma aastakäive tõusma 200 miljonilt Eesti kroonilt 400 miljoni kroonini. Tegelikkuses tõusis käive veelgi enam, ulatudes aastal 2015 kuni 38 miljoni euroni.
Viktor Siilatsile kuulub edukas kinnisvaraettevõte AS Evore, kus ta on nõukogu esimees.
2006. aastast on Siilats ka AS-i Balti Merekaatrid nõukogu esimees. See ettevõte esindab Baltic Cruisers OÜ nime all selliseid merenduses tuntud kaubamärke Princess, Bavaria, Nimbus, Storebro, Bayliner, Brunswickj ja Mercruiser.

Sadamavaidlus

2007. aastal kirjutasid Eesti ajalehed, et Siilats blokeeris Haapsalu Tagalahel veetee, pannes linnavalitsusega kooskõlastatud ujuvkai väidetavalt Haapsalu jahtklubisse viivale süvendile. Siilatsi seisukoht on, et vaidlusalune koht on mitte laevatee, vaid Vabariigi valitsuse poolt määratud Suur-Holmi sadama akvatoorium, mis seaduse mõistes ei tohtinud laevateega kattuda isegi sel juhul, kui see laevatee oleks seal tõepoolest olnud.  Asjaga oli seotud ka kohtuvaidlus Suur-Holmi sadama krundil oleva kai omandiõiguse üle, mis Haapsalu Jahtklubi AS omaniku Kurmet Ossipi kinnitusel kuulus juba 1994. aastast Haapsalu Jahtklubile. Vaidlus kai omandiõiguse üle lõppes Siilatsi kohtuvõiduga, mis tähendab seda, et vaidlusalune kai kuulus ja kuulub Suur Holmi sadamale, mitte AS-ile Haapsalu Jahtklubi.

Loominguline tegevus

2011. aastal kirjutas Siilats eestlaste väljarändest ja parema tuleviku otsingutest muusikali "Valge laev", kus Siilats on nii stsenaariumi, muusika aga ka osade sõnade autor. 2014. aastal ilmus “Valge laev” ka raamatu, nootide ja CD-na. 2011. aastal ilmus Viktor Siilatsi raamat “Paadiga Euroopasse!”.
Aastal 2015 on Viktor Siilatsil ilmunud raamat “Haapsalu Rahvavabariik”, mis kirjeldab Haapsalus sadama taastamisega seotud sündmusi ning on teejuhiks
poliitikute, ametnike ja meediaga suhtlemisel. 
Viktor Siilats on Eesti esimene videokunstnik. Tema “Sepapoisid”  ja “C’est la vie” on pälvinud kõrge hinnangu rahvusvahelistel mittekommertsfilmide konkurssidel. 
Viktor Siilats on Eesti esimese arvutianimafilmi “Stroika” autor. Film valmis 1986. aastal ning aasib samal ajal Mihhail Gorbatšovi pool välja kuulutatud perestroikat. 
Viktor Siilatsi ja Eesti Video koostöös on lisaks videoringvaadetele “Eestimaa” valminud ka dokumentaalfilmid “Eestimaa laul 1988” , “Vabaduse tee”  ning hiljuti ka “Tants vanakuradi vanaemaga”, mis räägib Eesti Vabariigi esimese presidendi, Konstantin Pätsi seni vähetuntud tegevusest ja ajenditest diktatuuri kehtestamisel Eestis.

Seisukohavõtte

Viktor Siilats on tuntud teravate sõnavõttude poolest Eesti majanduse ja ühiskonnaelu teemadel.
Eesti liitumisse Euroopa Liiduga on Siilats suhtunud pooldavalt: "Kui midagi üldse muutub, siis tarbija kindlasti võidab."
Investeerida soovitab ta immateriaalsetesse väärtustesse: "Reinvesteerige raha enda ja oma laste haridusse, reisi- ja muidu toredatesse muljetesse, sest ei haridust ega ilusaid mälestusi saa teilt keegi kunagi ära võtta."
Siilats on kritiseerinud Eesti merenduspoliitikat: "Eestist ehk oleks võinud kujuneda "väike Monaco", kui riigil eksisteeriks mingisugunegi merenduspoliitika. /---/
Huvi veesõidukite vastu kasvab aga kõigele vaatamata, samas infrastruktuur ehk sadamate vähesus ja nende kvaliteet kipuvad sellele huvile jalgu jääma."
Mõni kuu enne Haapsalu Tagalahe juhtumit 2007. aastal iseloomustas Siilats oma suhet ajakirjandusega märksa leebemalt: "/---/ olen jõudnud arusaamisele, et kui minust ei saadud õigesti aru, siis on see minu süü, mitte vastaspoole süü. Järgmine kord püüan kommunikeeruda paremini ja selgemalt ja lihtsamalt."
2010. aasta lõpus kirjutas Siilats korruptsioonis kahtlustatud majandus- ja kommunikatsiooniministeeriumi kantsleri Marika Priske kohta uudisteportaalis Delfi: "Paljud vist ei tea, et Marika Priske eestvedamisel on moodustatud varivalitsuse tunnustega ühendus, kantslerite nõukogu. Otse loomulikult juhib seda Priske ise. Niipea kui valitsus on midagi tähtsat ja Prisket või teisi kantslereid puudutavat/huvitavat otsustamas, koguneb see "varivalitsus" ja teeb oma eelotsuse, mis siis valitsusele esitatakse. Katsugu vaid valitsus selle otsuse vastu minna! /---/ Kantslerite nõukogu on omamoodi teenuste börs, kus kantslerid vastastikku teeneid osutavad."

Isiklikku

Ennast on Siilats iseloomustanud nii: "Olen praktikust sirgunud juht. Hariduselt teadlane. See on nii tugevuseks kui ka nõrkuseks."
Tema hobide seas on merendus, sukeldumine ja muusika. Ta on ka Tallinna Jahtklubi liige ja Tallinna Jahtklubi viiekordne miilikippar.
Siilats valdab eesti, vene, inglise ja soome keelt.
Viktor Siilats oli abielus Krista Siilatsiga, poeg Keith Siilats töötab USA-s investeerimis- ja tarkvarakonsultandina ning tütar Kärt Siilats on finantsanalüütik ja endine kõrgushüppaja.
Viktor Siilatsil on ka abielujärgsest kooselust laps.